### Beslutningstema

Forud for oversendelse til Ankestyrelsen skal Kommunalbestyrelsen behandle og godkende forvaltningens udkast til svar i den klagesag, hvor Ankestyrelsen har omgjort Kultur- og Fritidsudvalgets beslutning om i 2 konkrete sager at erklære Nikolaj Kjær for inhabil.

### Historik

Den 9. februar 2022 blev Nikolaj Kjær erklæret inhabil af Kultur- og Fritidsudvalget i forbindelse med behandlingen af 2 punkter vedrørende tilskud til aflyste haltimer samt en konkret ansøgning fra [adresse]. I begge tilfælde blev Nikolaj Kjær vurderet at være inhabil i sin egenskab af formand for Toftlundhallerne, jf. bestemmelsen om selskabsinhabilitet efter forvaltningslovens § 3, stk. 1, nr. 3.

Nikolaj Kjær klagede den 13. maj 2022 til Ankestyrelsen over udvalgets beslutninger om at betragte ham som inhabil i sagerne. Ved udtalelse af den 11. november 2022 har Ankestyrelsen vurderet, at der ikke var tilstrækkelig grundlag til at betragte Nikolaj Kjær som inhabil i behandlingen af de to sager.

Ankestyrelsen har i udtalelsen anmodet Kommunalbestyrelsen om inden 2 måneder, dvs. den 11. januar 2023, at oplyse, hvad udtalelsen giver anledning til.

### Sagsfremstilling

Forvaltningen har udarbejdet et udkast til tilbagemelding til Ankestyrelsen, hvori Ankestyrelsens vurdering af de 2 konkrete sager tages til efterretning. Forvaltningen har herved lagt til grund, at Ankestyrelsen som overordnet kommunal tilsynsmyndighed har foretaget en anden juridisk vurdering af spørgsmålet om Toftlundhallernes "særlige interesse" i de 2 sager, end den forvaltningen i første omgang er kommet frem til.

Samtidig har forvaltningen også været i dialog med Ankestyrelsen om nærmere retningslinjer for, hvornår en interesse i en sag kan vurderes at have en sådan styrke, at der foreligger den i forvaltningslovens påkrævede "særlige interesse", som forudsætning for at vurdere en myndighedsperson som inhabil. Ankestyrelsens mundtlige tilkendegivelse er ligeledes indarbejdet i svaret, så Ankestyrelsen er bekendt med rammerne for Tønder Kommunes fremadrettede praksis ved vurdering af myndighedspersoners habilitet i sager, der mere indirekte berører dem eller den private juridiske person, vedkommende deltager i ledelsen af eller har en anden nær tilknytning til.

Forvaltningen har samtidig igangsat en intern gennemgang af 7 yderligere sager fra 2022, hvor Nikolaj Kjær er blevet erklæret inhabil i sin egenskab af formand for Toftlundhallerne. Dette med henblik på revurdering heraf i lyset af Ankestyrelsens udtalelse.

### Lovgrundlag

Lov om kommunernes styrelse og Forvaltningsloven

### Kommunaldirektøren indstiller,

at Ankestyrelsens udtalelse tages til efterretning, og

at det af forvaltningen udarbejdede svarudkast godkendes.

### Beslutning

Indstillingen godkendt.